กลุ่มยานยนต์ยอดผลิตรถยนต์พ.ค.ชะลอตัวลุ้นจะดีขึ้นใน 2H58 ชู AH-SAT เด่นสุด
กลุ่มยานยนต์ยอดการผลิตรถยนต์เดือน พ.ค.2558 มีทิศทางชะลอตัว อยู่ที่ 135,045 คัน อย่างไรก็ตามคาดว่าผลการดำเนินงานของกลุ่มยานยนต์ในช่วง ไตรมาส3/58-ไตรมาส 4/58จะกลับมาฟื้นตัวได้ดีขึ้น จากการเริ่มสายการผลิตรถกระบะรุ่นใหม่ Toyota Revo ซึ่งคาดว่าจะเป็นผลบวกต่อทั้งยอดขายรถยนต์ในประเทศและยอดส่งออก สำหรับหุ้น Top Pick ในกลุ่มยานยนต์ ได้แก่ SAT เป้าหมาย 21 บาท และ AH เป้าหมาย 16 บาท ส่วน STANLY เราแนะนำ ถือ เป้าหมาย 215 บาท
24 มิ.ย. 2558

บล.เคทีบี (ประเทศไทย) ระบุในบทวิเคราะห์วันนี้ (24 มิ.ย.) ว่า กลุ่มยานยนต์  (Automotive Sector) ยอดการผลิตรถยนต์เดือน พ.ค.2558 มีทิศทางชะลอตัว อยู่ที่ 135,045 คัน เพิ่มขึ้น 8.9%เทียบเดือนก่อนหน้าแต่ลดลง 8.8%เทียบช่วงเดียวกันของปีก่อนโดยยอดการผลิตรถยนต์เดือน พ.ค.2558 ที่เพิ่มขึ้น เทียบเดือนก่อนหน้าเป็นผลจากปัจจัยฤดูกาลที่ปกติเดือน เม.ย. จะมีวันหยุดเยอะ ทำให้ยอดการผลิตรถยนต์ในเดือน เม.ย.ของทุกปีค่อนข้างต่ำ สำหรับยอดการผลิตรถยนต์เดือน พ.ค.2558 ที่ลดลง เทียบช่วงเดียวกันของปีก่อนเป็นผลจากอยู่ในช่วงของการเปลี่ยนรุ่นรถกระบะของ Toyota ส่งผลให้ยอดขายรถยนต์ในประเทศและยอดการส่งออกปรับตัวลดลง
ขณะที่ยอดขายรถยนต์ในประเทศเดือน พ.ค.2558 ที่ปรับตัวลดลง เทียบช่วงเดียวกันของปีก่อนมาก ยังเป็นผลมาจากรายได้จากภาคเกษตรกรที่ลดลง, การลงทุนของภาครัฐและภาคเอกชนยังไม่มากพอ ประกอบกับการเข้มงวดการปล่อยสินเชื่อของสถาบันการเงิน จากหนี้ครัวเรือนสูง โดยมียอดปฏิเสธสินเชื่อรถยนต์ในปีนี้สูงถึงร้อยละ 40 – 50 จากระดับปกติที่ร้อยละ 20 สำหรับสถิติยอดขายรถยนต์ในประเทศเดือน พ.ค.2558 อยู่ที่ 56,939 คัน เพิ่มขึ้น 5.3%เทียบเดือนก่อนหน้าแต่ลดลง 18.3%เทียบช่วงเดียวกันของปีก่อนส่วนยอดส่งออกรถยนต์เดือน พ.ค.2558 อยู่ที่ 88,937 คัน เพิ่มขึ้น 8.3%เทียบเดือนก่อนหน้าแต่ลดลง 6.2%เทียบช่วงเดียวกันของปีก่อน
ขณะที่รวมยอดการผลิตรถยนต์เดือน ม.ค. – พ.ค.2558 อยู่ที่ 738,553 คัน ลดลง 1.1%เทียบช่วงเดียวกันของปีก่อนโดยเป็นผลจากยอดขายรถยนต์ในประเทศลดลง 15.9%เทียบช่วงเดียวกันของปีก่อนแต่ยอดส่งออกรถยนต์เพิ่มขึ้น 9.5%เทียบช่วงเดียวกันของปีก่อน
โดยคาดภาพรวมผลการดำเนินงานของกลุ่มยานยนต์ใน ไตรมาส 2/58 จะมีทิศทางปรับตัวลดลงทั้ง เทียบไตรมาสก่อนและ เทียบช่วงเดียวกันของปีก่อนตามทิศทางยอดการผลิตรถยนต์ที่ปรับตัวลดลงทั้งจากปัจจัยฤดูกาลที่มีวันหยุดค่อนข้างมากในเดือน เม.ย. และผลจากการปรับเปลี่ยนรุ่นรถกระบะของ Toyota อย่างไรก็ตาม เราคาดว่าผลการดำเนินงานของกลุ่มยานยนต์ในช่วง ไตรมาส3/58-ไตรมาส 4/58จะกลับมาฟื้นตัวได้ดีขึ้น จากการเริ่มสายการผลิตรถกระบะรุ่นใหม่ Toyota Revo ซึ่งคาดว่าจะเป็นผลบวกต่อทั้งยอดขายรถยนต์ในประเทศและยอดส่งออก
ทั้งนี้ เราประเมินยอดการผลิตรถยนต์ในปี 2558 ราว 2 ล้านคัน เพิ่มขึ้น 6%เทียบช่วงเดียวกันของปีก่อนขณะที่เราประเมินภาพรวมผลการดำเนินงานของกลุ่มยานยนต์ในปี 2558 คาดกำไรสุทธิจะปรับตัวเพิ่มขึ้นราว 17%เทียบช่วงเดียวกันของปีก่อนจากฐานกำไรที่ต่ำในปีก่อน
โดยยังคงให้น้ำหนักการลงทุนในกลุ่มยานยนต์เป็น Neutral โดยระยะสั้นอาจมีปัจจัยลบจากแนวโน้มผลการดำเนินงาน ไตรมาส 2/58 ที่คาดว่าจะปรับตัวลดลงทั้ง เทียบไตรมาสก่อนและ เทียบช่วงเดียวกันของปีก่อนอย่างไรก็ตาม คาดว่าผลการดำเนินงานจะสามารถฟื้นตัวได้ดีในช่วง ไตรมาส3/58-ไตรมาส 4/58 สำหรับหุ้น Top Pick ในกลุ่มยานยนต์ ได้แก่ SAT เป้าหมาย 21 บาท และ AH เป้าหมาย 16 บาท ส่วน STANLY เราแนะนำ ถือ เป้าหมาย 215 บาท